6.9.2022
EL
Επίσημη Εφημερίδα της Ευρωπαϊκής Ένωσης
C 342/199 Πέμπτη 17 Φεβρουαρίου 2022
Συγκεκριμένες προκλήσεις στον τομέα των ανθρωπίνων δικαιωμάτων COVID-19 34.
υπογραμμίζει ότι η COVID-19 έχει ενισχύσει σημαντικά τις πρόσφατες τάσεις των ανελεύθερων δημοκρατιών και των απολυταρχικών καθεστώτων που αποδυναμώνουν τη δημοκρατία· εκφράζει τη λύπη του για την κατάχρηση της επιδημιολογικής κρίσης από τα καθεστώτα αυτά προκειμένου να περιοριστούν περαιτέρω οι ελευθερίες της έκφρασης, του συνέρχεσθαι και της θρησκείας και των πεποιθήσεων, περιορίζοντας τη λειτουργία των δημοκρατικών θεσμών και καταστέλλοντας τους αντιφρονούντες, μεταξύ άλλων περιορίζοντας την ελευθερία των μέσων ενημέρωσης τόσο εντός όσο και εκτός διαδικτύου και στοχοποιώντας επικριτές και μάρτυρες δημοσίου συμφέροντος με εκστρατείες δυσφήμισης· εκφράζει επίσης τη λύπη του για το γεγονός ότι τα καθεστώτα αυτά έχουν επίσης επιδιώξει διακρίσεις εις βάρος περιθωριοποιημένων πληθυσμών, ιδίως εις βάρος των αυτοχθόνων πληθυσμών και άλλων μειονοτήτων, έχουν καταφύγει σε χρήση εργαλείων παρακολούθησης, σε εκστρατείες παραπληροφόρησης, σε περιορισμούς στην πρόσβαση σε πληροφορίες, ιδίως από πλουραλιστικά και ανεξάρτητα μέσα ενημέρωσης μέσω γενικών διακοπών του διαδικτύου, σε περιορισμούς του εύρους ζώνης και σε φραγή περιεχομένου, στην εφαρμογή μέτρων έκτακτης ανάγκης χωρίς σαφή κριτήρια για την ανάκλησή τους, σε περιορισμούς στη δημοκρατική άσκηση των εκλογών και στη χρήση επιλεκτικής πρόσβασης στην υγειονομική περίθαλψη ως μέσου διάκρισης εις βάρος ορισμένων τμημάτων του πληθυσμού· 35. αναγνωρίζει τον σημαντικό ρόλο που διαδραματίζουν οι υπερασπιστές των ανθρωπίνων δικαιωμάτων στην αντιμετώπιση της COVID-19, με την ανάληψη πληθώρας νέων ρόλων παράλληλα με το καθημερινό έργο τους για τα ανθρώπινα δικαιώματα, αλλά και τους σημαντικούς και δυσανάλογους κινδύνους που αντιμετώπισαν· σημειώνει με ανησυχία ότι, σε ολόκληρο τον κόσμο, οι κυβερνήσεις χρησιμοποίησαν την πανδημία ως μέσο για να στοχεύσουν συγκεκριμένα τους υπερασπιστές των ανθρωπίνων δικαιωμάτων, με την άρνηση να απελευθερώσουν τους φυλακισμένους υπερασπιστές των ανθρωπίνων δικαιωμάτων, με την παράταση της κράτησής τους σε συνθήκες απομόνωσης, με τον περιορισμό των επισκέψεων στη φυλακή και με την καταδίκη των υπερασπιστών ανθρωπίνων δικαιωμάτων βάσει ψευδών κατηγοριών κατόπιν ακροάσεων κεκλεισμένων των θυρών· 36.
τονίζει ότι η πανδημία της COVID-19 επηρέασε αρνητικά τα οικονομικά και κοινωνικά δικαιώματα στην πλειονότητα των χωρών ανά τον κόσμο, ενώ παράλληλα η κρίση στον τομέα της υγείας και η επακόλουθη οικονομική κρίση οδήγησαν σε όξυνση των ανισοτήτων εντός και μεταξύ των χωρών· καταγγέλλει τις συνεχιζόμενες απόπειρες των αρχών να αποκρύψουν ζωτικής σημασίας πληροφορίες από διεθνείς ερευνητές σχετικά με την προέλευση και την εξάπλωση της νόσου COVID-19· υπογραμμίζει τον εξαιρετικά αρνητικό αντίκτυπο της COVID-19, η οποία έχει επηρεάσει δυσανάλογα τις ομάδες που βρίσκονται σε ευάλωτη κατάσταση, συμπεριλαμβανομένων των γυναικών, των ατόμων ΛΟΑΤΚΙ, των φτωχών, των παιδιών, των ατόμων με αναπηρία, των μεταναστών, των προσφύγων, των αιτούντων άσυλο, των θρησκευτικών μειονοτήτων, των άτυπων εργαζομένων, των φυλακισμένων και των κρατουμένων, μεταξύ άλλων· τονίζει ότι οι ομάδες που βρίσκονται σε ευάλωτες καταστάσεις πλήττονται επίσης περισσότερο από τις αρνητικές οικονομικές και κοινωνικές συνέπειες της πανδημίας, καθώς και από τους περιορισμούς στην πρόσβαση στην υγειονομική περίθαλψη και την εκπαίδευση· σημειώνει με ανησυχία την αύξηση της μη ανεκτικότητας, των διακρίσεων και της ρητορικής μίσους εναντίον ορισμένων ευάλωτων ομάδων, και ιδίως των μειονοτικών ομάδων, καθώς και τους περιορισμούς επί των θεμελιωδών ελευθεριών· 37. τονίζει ότι η ΕΕ θα πρέπει να αυξήσει τη στήριξή της για την αντιμετώπιση των αρνητικών συνεπειών της COVID-19, ιδίως για τις ευάλωτες ομάδες· για τον σκοπό αυτό, καλεί την ΕΕ να εντείνει επειγόντως τις προσπάθειές της για να τερματιστεί η ανησυχητική ανισορροπία στην παγκόσμια διανομή εμβολίων, εκπληρώνοντας έτσι την προηγούμενη δέσμευσή της να ενστερνιστεί το εμβόλιο κατά της COVID-19 ως παγκόσμιο δημόσιο αγαθό μέσω, μεταξύ άλλων, της μεταφοράς τεχνολογίας και της αύξησης της τοπικής παραγωγής, μεταξύ άλλων μέσω της Δεξαμενής Τεχνολογικής Πρόσβασης για την αντιμετώπιση της COVID-19 (C-TAP), με σκοπό να εξασφαλιστεί ότι τα εμβόλια είναι διαθέσιμα, προσβάσιμα και οικονομικώς προσιτά για τον μέγιστο αριθμό ανθρώπων· τονίζει ότι είναι σημαντικό να υποστηριχθεί η ενίσχυση των συστημάτων εκπαίδευσης και υγειονομικής περίθαλψης ώστε να καταστούν ανθεκτικά στις μελλοντικές απειλές· καλεί επιτακτικά την ΕΕ και τα κράτη μέλη της να αυξήσουν τη χρηματοδότηση για την παροχή των βασικών δημόσιων υπηρεσιών· υπογραμμίζει, στο πλαίσιο αυτό, τη σημασία των ελέγχων καταλληλότητας· ζητεί μεγαλύτερη στήριξη των καινοτόμων τεχνολογιών για τον σκοπό αυτό και χαιρετίζει την ανταπόκριση της Team Europe· αναγνωρίζει το δικαίωμα στη σωματική και ψυχική υγεία, το οποίο σε πολλές χώρες εξακολουθεί να υφίσταται στιγματισμό και διακρίσεις, και υπογραμμίζει τον τρόπο με τον οποίο η πανδημία της COVID-19 αποκάλυψε τεράστια αμέλεια στην παροχή υπηρεσιών ψυχικής υγείας· Υπερασπιστές των ανθρωπίνων δικαιωμάτων 38. επαινεί το σημαντικό έργο που επιτελούν όλοι οι υπερασπιστές των ανθρωπίνων δικαιωμάτων ανά τον κόσμο, ενίοτε με το υψηλότερο κόστος, και δράττεται της ευκαιρίας να αναγνωρίσει τη συνεισφορά όλων των υπερασπιστών των ανθρωπίνων δικαιωμάτων στο κίνημα των ανθρωπίνων δικαιωμάτων· επαναλαμβάνει ότι οι υπερασπιστές των ανθρωπίνων δικαιωμάτων είναι συχνά οι μόνοι συνομιλητές που μπορούν να διεξάγουν επιτόπια παρακολούθηση και προστασία των ανθρωπίνων δικαιωμάτων σε εδάφη όπως αυτά που τελούν υπό κατοχή ή προσάρτηση, ιδίως σε ορισμένες περιοχές «παγωμένων» συγκρούσεων, όπου οι ικανότητες συμμετοχής τόσο για τη διεθνή κοινότητα όσο και για την ΕΕ είναι περιορισμένες· 39.
εκφράζει σοβαρή ανησυχία για την επισφαλή κατάσταση των υπερασπιστών των ανθρωπίνων δικαιωμάτων και εκφράζει τη λύπη του για το γεγονός ότι είναι θύματα αυξανόμενης βίας, συμπεριλαμβανομένων των στοχευμένων δολοφονιών· επισημαίνει ότι ορισμένες χώρες έχουν ιδιαίτερα ανησυχητικές επιδόσεις όσον αφορά τις διώξεις, την παρενόχληση, τον εκφοβισμό, τις απαγωγές και τις εξωδικαστικές εκτελέσεις υπερασπιστών των ανθρωπίνων δικαιωμάτων· υπογραμμίζει την ιδιαίτερα σοβαρή κατάσταση για τις γυναίκες, την εργασία, το περιβάλλον και τους αυτόχθονες υπερασπιστές των ανθρωπίνων δικαιωμάτων, η οποία έχει επιδεινωθεί περαιτέρω από τη νόσο COVID-19· εκφράζει τη λύπη του για την αυξημένη χρήση τεχνικών όπως οι εκστρατείες παρενόχλησης,